Så er der pris og dato på HTC Vive Pro

HTC har sat både pris og udgivelsesdato på den næste generation af Vive vr-sættet, der blev vist frem på CES i januar. HTC Vive Pro kommer på markedet den 5. april til en pris på 6.600 kroner. Samtidig sænkes prisen på det eksisterende sæt til cirka 4.450 kroner. Det meddeler firmaet i en pressemeddelelse. Det er på dato to år siden, at det første Vive vr-sæt udkom.

Bedre opløsning og bedre lyd

Med Vive Pro har HTC øget indsatsen; både skærmopløsningen og processorkraften er forbedret markant (skærmen på Pro har 78 procent flere pixels) og så har hjelmen fået indbyggede hovedtelefoner.

“Vive Pro leverer den bedste vr-oplevelse, der er tilgængelig på markedet i dag, og forbedrer opløsning, lyd og komfort til VR-entusiaster og virksomhedskunder. Vi giver udviklere mulighed for at tænke større og bedre end nogensinde før,” siger Paul Brown, GM, HTC Vive Europe i pressemeddelelsen.

Ud over tekniske opdateringer, har HTC ændret designet på remmen, så vr-hjelmen skulle være mere komfortabel at bære.

Trådløs senere på året

Men den, i vores øjne, virkelig spændende opdatering må vi vente med til senere på året. Det er nemlig muligheden for at fjerne alle kablerne fra vr-oplevelsen. Vive Wireless Adapter kan bruges sammen med Vive Pro. Den er baseret på Intels WiGig-teknologi, der opererer på 60Ghz-båndet og burde være helt fri for interferens, så der er mindre lag og bedre ydelse.

Så er der pris og dato på HTC Vive Pro